# Rainis Laveno 1909. gada 3. jūnijā

Manu mīļo draudziņ, te nu es esmu;1 šo es rakstu kā pirmo karti. Kāpu kopā ar pulka vāciešiem pa nakti uz Kalnu2, un, tā kā tur augšā ļoti dārgi, tad negulēju par nakti, bet nostaigāju līdz 3, kad lec saule. Vērts bij tās negulētās nakts, bij jau aizmirsts, kā tas izskatās. Tad šodien gulēju pa dienu mežā un atbraucu še labi izgulēties. Ar visu taupiņu tomēr dārgi. Te laikam palikšu tik vēl rīt. Un nu Tu, mīļumiņ, barojies un turi labi manu mazo pūku; pirmdien3 gaidīšu Tavu sestdien4 rakstīto kartiņu. Te ir gan ļoti jauki, un vajdzētu Tev arī to redzēt, pretim tās slavenās skaistās salas5. Rīt gribu apskatīt. Man liels nogurums, bet taču arī vēl bailes, ka Tu viens nebēdātos. Es nu drīz sākšu darbu, un

[*turpinājums atklātnes kreisajā malā vertikāli*]

tad bēdām nav vairs vietas. Vēstuli arī rakstīšu. Tev nākošreiz rakstīšu skaidrāk, lai nemaitā actiņas. Mīļo dvēselīt, turies. H.S.6

Ilustrēta atklātne ar Laveno panorāmas melnbaltu fotoattēlu (RTMM 15885). Uzraksts: „*Lago Maggiore — Laveno — Panorama generale.*” Teksts rakstīts ar melnu tinti. Atklātne adresēta: „Mme A. Naglin, Castagnola pr. Lugano.” Pasta zīmogi: „*Laveno* *3.6.09.; Castagnola 3.VI.09*.”

Pirmpublicējums RKR, 21. sēj., 172. lpp. Nosūtīšanas vieta un datējums noteikts pēc pasta zīmoga.

1 Rainis tikko bija uzsācis t.s. kāju ceļojumu jeb pārgājienu pa Lagomadžores (*Lago Maggiore*; tulkojumā no itāļu valodas — Lielais ezers) gleznaino apkārtni, lai nedaudz atpūstos un uzsāktu darbu pie iecerētās drāmas „Jāzeps un viņa brāļi”. No Kastaņolas ar vilcienu viņš bija izbraucis, domājams, 2. jūnijā un sasniedzis Laveno pilsētiņu Madžores ezera dienvidaustrumu krastā. Ceļojuma laikā Rainis Aspazijai ik dienas sūtīja atklātnes (saglabājusies tikai daļa no tām) ar skatiem no vietām, kur viņš tobrīd atradās vai arī kuras tikko bija apskatījis. Uz šīs atklātnes redzama Lavenopilsētiņas panorāma no ezera puses.

2 Iespējams, Saso del Ferro (*Sasso del Ferro*; 1062 m v.j.l.) vai arī Nudo kalns (1235 m v.j.l.) Laveno tuvumā.

3 T.i., 7. jūnijā.

4 Resp., 5. jūnijā.

5 Acīmredzot Izolabella (*Isola Bella*, tulkojumā no itāļu val. — Skaistā sala), kā arī Madres, Borromeas (*Borromea*) un Superiores (*Superiore*) salas Madžores ezerā iepretim Laveno.

6 Mīļvārdiņu saīsinājums.